KOMISIJOS SPRENDIMAS
2005 m. gegužės 4 d.
nustatantis Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje ir iš dalies pakeičiančios Tarybos direktyvą 96/61/EB, taikymo ataskaitos klausimyną
(pranešta dokumentu Nr. C(2005) 1359)
(Tekstas svarbus EEE)
(2005/381/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies pakeičiančią Tarybos direktyvą 96/61/EB (1), ypač jos 21 straipsnio 1 dalį,
kadangi:
(1)
Klausimyno, kurį naudos valstybės narės rengdamos metines ataskaitas apie Direktyvos 2003/87/EB įgyvendinimą, tikslas - pateikti išsamią informaciją, kaip valstybės narės taiko pagrindines toje direktyvoje nurodytas priemones, taip pat toliau išdėstytas priemones, kurios yra glaudžiai susijusios su Direktyvos 2003/87/EB įgyvendinimu: 1996 m. rugsėjo 24 d. Tarybos direktyvą 96/61/EB dėl taršos integruotos prevencijos ir kontrolės (2), 2004 m. sausio 29 d. Komisijos sprendimą 2004/156/EB, nustatantį šiltnamio dujų išmetimo monitoringo ir ataskaitų teikimo gaires vadovaujantis Europos Parlamento ir Tarybos direktyva 2003/87/EB (3), ir 2004 m. gruodžio 21 d. Komisijos reglamentą (EB) Nr. 2216/2004 dėl standartizuotos ir apsaugotos registrų sistemos vadovaujantis Europos Parlamento ir Tarybos direktyva 2003/87/EB ir Europos Parlamento ir Tarybos sprendimu 280/2004/EB (4). Klausimyną reikėtų reguliariai peržiūrėti ir atnaujinti.
(2)
Pirmoji ataskaita turi būti parengta iki 2005 m. birželio 30 d. Tačiau pageidautina parengti vieną metinę ataskaitą, kuri apimtų visus pirmuosius sistemos veikimo metus. Todėl pirmoji ataskaita turėtų apimti laikotarpį nuo 2005 m. sausio 1 d. iki 2005 m. balandžio 30 d., o antroji ataskaita, kuri turi būti parengta iki 2006 m. birželio 30 d., turėtų apimti laikotarpį nuo 2005 m. sausio 1 d. iki 2005 m. gruodžio 31 d. Vėliau ataskaitos turėtų būti pateikiamos Komisijai iki kiekvienų metų birželio 30 d. ir turėtų apimti ankstesnius kalendorinius metus nuo sausio 1 d. iki gruodžio 31 d.
(3)
Šiame sprendime numatytos priemonės atitinka 1991 m. gruodžio 23 d. Tarybos direktyvos 91/692/EEB standartizuojančios ir racionalizuojančios ataskaitas apie tam tikrų su aplinka susijusių direktyvų įgyvendinimą (5) 6 straipsniu įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės naudoja priede pateiktą klausimyną rengdamos metines ataskaitas, kurias turi pateikti Komisijai pagal Direktyvos 2003/87/EB 21 straipsnio 1 dalį.
2 straipsnis
Pirmoji ataskaita, kuri turi būti pateikta iki 2005 m. birželio 30 d., turi apimti ketverių mėnesių laikotarpį nuo 2005 m. sausio 1 d. iki 2005 m. balandžio 30 d.
Pradedant nuo 2005 kalendorinių metų ataskaitos pateikiamos Komisijai iki kiekvienų metų birželio 30 d. ir apima ankstesnius kalendorinius metus nuo sausio 1 d. iki gruodžio 31 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. gegužės 4 d.